Adrian Mititelu a venit cu un mesaj incredibil la trei zile după retrogradarea lui FCU Craiova. Patronul oltenilor a folosit cuvinte dure într-o postare pe care a avut-o pe contul său oficial de Facebook.
FCU Craiova a fost învinsă pe teren propriu de Hermannstadt, scor 1-3, şi a retrogradat în Liga 2. Adrian Mititelu a dat de înţeles că ia în calcul să se retragă din fotbal. O declaraţie similară a făcut şi fiul său, Adrian Mititelu Jr, la scurt timp după finalul meciului care a declanşat o revoltă a fanilor.
Adrian Mititelu, mesaj incredibil la trei zile după retrogradarea lui FCU Craiova
Mititelu tocmai s-a filmat la baza de antrenament a clubului şi a postat un mesaj care s-a viralizat imediat.
„Unii zic că sunt ȚĂRAN PROST! Eu spun că sunt ȚĂRAN ÎNCĂPĂȚÂNAT, greu de îngenuncheat! Dacă soarta mă duce spre un final tragic înseamnă că așa a fost scris! Am pierdut multe în viata mea însă DEMNITATEA niciodată! Orice veți putea spune despre mine, însă nimeni n-o să poată să spună ca n-am fost demn!„, a scris Adrian Mititelu pe contul său de Facebook.
Aproape 500 de aprecieri a primit postarea patronului de la FCU Craiova în primele două ore.
Adrian Mititelu Jr s-a prăbușit emoțional, după ce FCU Craiova a retrogradat
Adrian Mititelu Jr a declarat că nu vrea să mai audă de fotbal, cel puțin pentru o perioadă. Acesta a transmis că retrogradarea a fost cauzată de un staff slab, acuzându-l pe tatăl lui că s-a înconjurat de oameni neprofesioniști.
„Trebuie să spunem stop. Dacă se va ține cont de ce spun sau nu, nu știu… Vom vedea. Am pierdut 20 de milioane de euro. Merităm premiul pentru fraierii fotbalului românesc. Și ar putea fi o sumă mai mare. Am vândut terenuri sub prețul pieței ca să ținem echipa. Puteam face multe pe acele terenuri…
Acum vor decide acționarii, eu și sora mea, și tatăl nostru, care e administratorul societății. Nu vreau să vorbesc la cald, dar nu vreau acum să mai aud de fotbal. Nu e vorba de a renunța, ci de a înțelege fotbalul… Ăsta e rezultatul unui staff slab. Tata s-a înconjurat de oameni neprofesioniști.
Tatăl meu ajunge la 57 de ani, iar noi, copiii, vrem să ne trăim viața. E o seara amară pentru mine. Trebuie să știi când să pui punct, când să știi să nu mai mergi împotriva vântului”, a declarat Adrian Mititelu Jr, conform primasport.ro.